ศบค.อนุมัติจัดการแข่งขันวอลเล่ย์บอลชายหาดระดับนานาชาติ 3 รายการในพื้นที่จังหวัดนครปฐม ช่วงเดือนมิถุนายน-กรกฎาคมนี้
นายแพทย์ทวีศิลป์ วิษณุโยธิน โฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19 ) หรือ ศบค. เปิดเผยว่า ที่ประชุมศูนย์ปฎิบัติการศูนย์บริหารสถานการณ์การแพร่ระบาดของโควิด-19 หรือ ศปก.ศบค.วันนี้ ได้อนุมัติจัดการแข่งขันวอลเล่ย์บอลชายหาดระดับนานาชาติ 3 รายการ ในรูปแบบของสถานที่กักกันซึ่งทางราชการกำหนด โดยการกีฬาแห่งประเทศไทยจะจัดขึ้นในพื้นที่จังหวัดนครปฐม ขอให้ประชาชนในพื้นที่ได้รับทราบถึงการจัดการแข่งขันที่จะมีขึ้นในช่วงเดือนมิถุนายน-กรกฎาคมนี้ เริ่มตั้งแต่วันที่ 18 มิถุนายนเป็นต้นไป แบ่งออกเป็นการจัดการแข่งขัน 3 ช่วง ระหว่างวันที่ 18-27 มิถุนายน  ช่วงวันที่ 3-6 กรกฎาคม และระหว่างวันที่ 12-15 กรกฎาคมนี้ โดยทั้ง 3 รายการแข่งขันจะมีโรงพยาบาลคู่ปฎิบัติการคือ โรงพยาบาลปิยะเวทเป็นผู้ดูแล ขอให้ประชาชนมั่นใจว่า ประเทศไทยจะจัดการแข่งขันระดับนานาชาติให้ผ่านพ้นไปด้วยดี